b'\n_START_ARTICLE_\nEchnatonas\n_START_SECTION_\nBiografija\n_START_PARAGRAPH_\nEchnatonas buvo did\xc5\xbeiojo faraono Amenchotepo III, kurio laikais Egiptas i\xc5\xa1gyveno savo aukso klest\xc4\x97jimo laikus, s\xc5\xabnus. Jo motina buvo nubi\xc5\xb3 kilm\xc4\x97s valdininko dukt\xc4\x97 Tija. Echnatono vyresnis brolis Tutmozis mir\xc4\x97 dar jaunas ir po Amenchotepo III mirties \xc4\xaf sost\xc4\x85 \xc4\xaf\xc5\xbeeng\xc4\x97 jaunesnysis s\xc5\xabnus. Kit\xc5\xb3 istorik\xc5\xb3 nuomone, Amenchotepas III u\xc5\xbeleido sost\xc4\x85 s\xc5\xabnui ir jie kur\xc4\xaf laik\xc4\x85 vald\xc4\x97 kartu, ta\xc4\x8diau kiek ilgai, nesutariama. Pirmaisiais savo valdymo metais Amenchotepas IV prad\xc4\x97jo \xc5\xa1ventyklos statybas Karnake, kuri, ne\xc4\xafprastai, buvo skirta saul\xc4\x97s disko dievui Atonui. Pa\xc4\x8dioje valdymo prad\xc5\xbeioje faraonas tikriausiai ved\xc4\x97 Nefertit\xc4\x99. Penktaisiais valdymo metais faraonas pasikeit\xc4\x97 vard\xc4\x85 i\xc5\xa1 Amenchotepo (\xe2\x80\x9eAmonas yra patenkintas\xe2\x80\x9c) \xc4\xaf Echnaton\xc4\x85 (\xe2\x80\x9eNuolankus Atonui\xe2\x80\x9c ar \xe2\x80\x9ePaslaugus Atonui\xe2\x80\x9c) bei prad\xc4\x97jo naujos sostin\xc4\x97s, Achetatono (\xe2\x80\x9eAtono horizontas\xe2\x80\x9c, dabar Amarna) statybas._NEWLINE_Echnatonas u\xc5\xbedraud\xc4\x97 senuosius egiptieti\xc5\xa1kus dievus, u\xc5\xbedar\xc4\x97 kai kurias \xc5\xa1ventyklas. O did\xc5\xbeiosiose Karnako ir Luksoro \xc5\xa1ventyklose pastat\xc4\x97 Atono koply\xc4\x8dias, kurios po reformos buvo sugriautos. Kadangi skubiai reik\xc4\x97jo daug \xc5\xa1ventykl\xc5\xb3 Atono garbinimui, joms statyti buvo naudojami ma\xc5\xbei akmenys, vadinti talatat. D\xc4\x97l to jos lygiai taip pat greitai buvo i\xc5\xa1ardytos po Echnatono valdymo. Egiptie\xc4\x8di\xc5\xb3 \xc5\xa1ventyklos buvo su sunkiais skliautais ir tamsiais kambariais, Atono garbinimui betgi nereik\xc4\x97jo lub\xc5\xb3 ir jo \xc5\xa1ventyklos buvo atviro tipo. Amarna tapo politiniu ir religiniu Egipto centru, tod\xc4\x97l Echnatono ir v\xc4\x97lesni\xc5\xb3 keleto faraon\xc5\xb3 valdymo laikotarpis istoriografijoje vadinamas Amarnos laikotarpiu._NEWLINE_Savo reform\xc4\x85 Echnatonas prad\xc4\x97jo pasipiktin\xc4\x99s Karnako Amono kulto \xc5\xbeyni\xc5\xb3 \xc4\xaftakos sustipr\xc4\x97jimu. Tais laikais \xc5\xbeyniai buvo galingesni net ir u\xc5\xbe pat\xc4\xaf faraon\xc4\x85. Echnatonas pakeit\xc4\x97 \xc5\xa1i\xc4\x85 \xc4\xaftak\xc4\x85. Jis ir jo \xc5\xbemona Nefertit\xc4\x97 (kuri tikriausiai buvo Amono \xc5\xbeynio Ajo dukt\xc4\x97) pasiskelb\xc4\x97 gyvaisiais dievais ir dievo Atono garbintojais. \xc5\xbdmon\xc4\x97s tur\xc4\x97jo garbinti faraon\xc4\x85 ir jo \xc5\xbemon\xc4\x85, o \xc5\xa1ie aukojo aukas pa\xc4\x8diam Atonui \xe2\x88\x92 taip buvo suteiktos didesn\xc4\x97s galios faraono asmeniui. Su religin\xc4\x97s reformos pasikeitimu \xc4\xafvyko \xc5\xbeenklus pasikeitimas egiptieti\xc5\xa1kajame mene \xe2\x88\x92 jis tapo nat\xc5\xabralesnis, faraonas ir jo \xc5\xa1eimos nariai vaizduoti su fiziniais tr\xc5\xabkumais, o ne idealiomis b\xc5\xabtyb\xc4\x97mis. Ar faraonas i\xc5\xa1ties tur\xc4\x97jo fizini\xc5\xb3 tr\xc5\xabkum\xc5\xb3, ar taip buvo vaizduojamas s\xc4\x85moningai, lieka debat\xc5\xb3 klausimu. Kaip ir su religine reforma, Amarnos menas gyvavo su faraonu Echnatonu ir \xc5\xa1iek tiek v\xc4\x97liau, o po to egiptie\xc4\x8diai gr\xc4\xaf\xc5\xbeo prie jiems \xc4\xafprast\xc5\xb3 senojo meno kanon\xc5\xb3. Amarnoje rasta nema\xc5\xbeai stel\xc5\xb3, kuriose vaizduojamas Echnatonas, Nefertit\xc4\x97 ir j\xc5\xb3 dukterys, garbinantys Aton\xc4\x85, kuris vaizduojamas saul\xc4\x97s disku vir\xc5\xa1uje su spinduliais, kuri\xc5\xb3 galai u\xc5\xbesibaigia rankomis, da\xc5\xbenai su skeptr\xc5\xb3 ir Ankh simboliais. D\xc4\x97l Echnatono religin\xc4\x97s reformos iki \xc5\xa1iol n\xc4\x97ra vieningos nuomon\xc4\x97s. Kai kurie istorikai j\xc4\x85 laiko pirmuoju bandymu \xc4\xafvesti monoteizm\xc4\x85, kiti teigia, kad Atonas tik buvo i\xc5\xa1keltas auk\xc5\xa1\xc4\x8diau kit\xc5\xb3 diev\xc5\xb3._NEWLINE_Amarnos lai\xc5\xa1kai rodo, kad Echnatonas menkai r\xc5\xabpinosi u\xc5\xbesienio politikos klausimais Egipto Azijos pasienyje. Kita vertus, yra \xc5\xbeini\xc5\xb3 apie to meto egiptie\xc4\x8di\xc5\xb3 karinius \xc5\xbeygius \xc4\xaf Azij\xc4\x85. Faraonas persik\xc4\x97l\xc4\x97 \xc4\xaf Amarn\xc4\x85 ir ten karaliavo iki mirties \xe2\x80\x93 viso vald\xc4\x97 apie 18 met\xc5\xb3. Kaip mir\xc4\x97 \xc5\xa1is karalius, n\xc4\x97ra \xc5\xbeinoma. Jo kapas buvo \xc4\xafrengiamas kapinyne \xc4\xaf rytus nuo Amarnos, ta\xc4\x8diau jis nebuvo u\xc5\xbebaigtas. Taip pat n\xc4\x97ra tvirt\xc5\xb3 \xc4\xafrodym\xc5\xb3, kad kas nors i\xc5\xa1 karali\xc5\xa1kosios \xc5\xa1eimos buvo palaidotas Amarnoje, i\xc5\xa1skyrus faraono dukter\xc4\xaf Meketaton. Tik\xc4\x97tina, kad v\xc4\x97liau jo palaikai slapta pergabenti \xc4\xaf Karali\xc5\xb3 sl\xc4\x97n\xc4\xaf, kur jis tikriausiai buvo palaidotas savo motinos Tijos sarkofage. Echnatono mumija n\xc4\x97ra tvirtai nustatyta. 1907 m. Teodoras M. Deivisas aptiko mumij\xc4\x85 kape KV55 Karali\xc5\xb3 sl\xc4\x97nyje, kuri\xc4\x85 laik\xc4\x97 esant Echnatono. Po faraono eretiko mirties sostas atiteko Smenchkarei (vald\xc4\x97 tris metus, apie 1346\xe2\x80\x931343 m. pr . m. e.). Apie j\xc4\xaf \xc5\xbeinoma labai ma\xc5\xbeai. Echnatono valdymo pabaigoje jis buvo prad\xc4\x97tas vaizduoti su kitu faraonu, tikriausiai koregentu, vardu Nefer-Neferu-Aton. \xc5\xa0is vardas buvo vienas i\xc5\xa1 Nefertit\xc4\x97s vard\xc5\xb3 ir v\xc4\x97liau pakeistas \xc4\xaf Smenchkar\xc4\x97s. Ar Smenchkar\xc4\x97 buvo Nefertit\xc4\x97, vaizduota vyri\xc5\xa1ku pavidalu, ar visi\xc5\xa1kai kitas asmuo, yra ne\xc5\xbeinoma. Nefertit\xc4\x97s vardas po savo vyro mirties i\xc5\xa1 istorijos paslaptingai dingo. Su ja Echnatonas susilauk\xc4\x97 6 dukter\xc5\xb3. Kita, gerai dokumentuota jo \xc5\xbemona, buvo Kija, su kuria \xc5\xbeinoma viena Echnatono dukt\xc4\x97._NEWLINE_Po Smenchkar\xc4\x97s vald\xc4\x97 Tutanchamonas (apie 1343\xe2\x80\x931333 m. pr. m. e.), apie kur\xc4\xaf n\xc4\x97ra tikra, kieno s\xc5\xabnus jis buvo. Anks\xc4\x8diau tik\xc4\x97ta, kad jo motina buvo Kija, viena i\xc5\xa1 Echnatono \xc5\xbemon\xc5\xb3, bet dabar \xc5\xa1i versija yra atmesta. Geneti\xc5\xa1kai nustatyta jo motinos mumija, aptikta Karali\xc5\xb3 sl\xc4\x97nyje, vadinama tiesiog \xe2\x80\x9eJaunesni\xc4\x85ja dama\xe2\x80\x9c, kad atskirti nuo \xe2\x80\x9eSenosios damos\xe2\x80\x9c, kuri identifikuota Tija. Tutanchamonas atk\xc5\xabr\xc4\x97 sen\xc4\x85j\xc4\x85 religij\xc4\x85, o sostin\xc4\x99 tre\xc4\x8diaisiais valdymo metais gr\xc4\x85\xc5\xbeino \xc4\xaf T\xc4\x97bus. Mirus Tutanchamonui sost\xc4\x85 u\xc5\xbe\xc4\x97m\xc4\x97 Amono \xc5\xbeynys Ajas, o po jo \xe2\x88\x92 karo vadas Horemhebas, kuris ved\xc4\x97 Nefertit\xc4\x97s seser\xc4\xaf Mutnod\xc5\xbemet\xc4\x99. B\xc5\xabtent pastarasis ir u\xc5\xbebaig\xc4\x97 XVIII dinastijos vie\xc5\xa1patavimo istorij\xc4\x85. Horemhebo valdymo metu buvo prad\xc4\x97tas naikinti Echnatono atminimas, ir ne vien jo, bet ir Nefertit\xc4\x97s, Ajo, Tutanchamono.'